Konflik in Oekraïne ‘kan nog jare duur’ – Navo-hoofSó lyk dit buite Mykolaiv in die suide van Oekraïne. (Foto: Genya SAVILOV / AFP) Navo se hoof, Jens Stoltenberg, het Sondag gesê Westerse lande moet hulle daarop voorberei om langtermynondersteuning aan Oekraïne te bied. “Ons moet daarop voorbereid wees dat hierdie ding jare kan duur,” het Stoltenberg aan die Duitse dagblad Bild gesê. “Ons moet volhou om Oekraïne te ondersteun, selfs al is die prys wat ons daarvoor moet betaal hoog – nie net wat militêre steun betref nie, maar ook stygende energie- en voedselpryse.” Dit volg kort nadat die Britse premier, Boris Johnson, ’n soortgelyke beroep gedoen het. “Tyd is nou die deurslaggewende faktor,” skryf Johnson in ’n artikel vir die Sunday Times nadat hy sy tweede besoek aan Kiëf afgelê het. Hy doen ’n beroep op die Weste om te verseker dat Oekraïne die “strategiese uithouvermoë het om te oorleef en uiteindelik te seëvier”. Wolodimir Zelenski tydens ‘n besoek aan Mykolaiv. (Foto: Oekraïnse presidensie via AFP) Russiese magte het die afgelope weke hul visier op die ooste en suide van Oekraïne gerig sedert hulle misluk het in hul poging om die hoofstad Kiëf oor te neem. Wolodimir Zelenski, die president van Oekraïne, het dit egter Sondag tydens ’n besoek aan die stad Mykolaiv duidelik gestel dat sy magte nié die suide van die land aan Rusland sal afstaan nie. Mykolaiv is ’n belangrike teiken vir Rusland aangesien dit onderweg na die strategiese Swartsee-hawe Odessa lê. “Ons sal nie die suide aan iemand afstaan nie,” hou Zelenski vol. “Ons sal alles terugneem wat ons s’n is en die see sal Oekraïens en veilig wees.” Aansienlike skade is egter al aan die suide aangerig.